Twee tienertoneelstukke deel topprysHoërskool Hugenote se Idees en Helpmekaar Kollege se ’n Einde het die algehele eersteplek-trofee by dié fees gedeel. (Foto: Verskaf) Danksy die oormaat jong talent wat vanjaar op die planke tydens die FAK (Federasie van Afrikaanse Kultuurvereniginge) Allegretto Toneelfees te sien was, is nie een nie, maar twee tienertoneelstukke vanjaar met die topprys vereer. Die topses-toneelstukke vanuit vanjaar se 114 inskrywings het die afgelope naweek die geleentheid gehad om vir dié prys mee te ding en is boonop in die finale rondte in die Senotaafsaal by die Voortrekkermonument opgevoer. Die FAK Allegretto Toneelfees is die enigste tienertoneelfees wat dié voorreg geniet. Hoërskool Hugenote se Idees en Helpmekaar Kollege se ’n Einde het die algehele eersteplek-trofee by dié fees gedeel en gaan danksy nuwe samewerking tussen die Allegretto Eisteddfod en Lefra Produksies hul wentoneelstukke in 2023 by die Oppiwater Kunstefees opvoer. Dit blyk ook dat die jong akteurs van dié twee wenskole hegte bande deur die loop van die kompetisie gesmee het. “Nie net is dit ’n ongelooflike eer om volgende jaar ons produksie op ’n skip te kan opvoer nie, maar om dit saam met ons teatermaats van Helpmekaar Kollege te kan doen, maak dit net duisend keer beter,” sê Dillan Bach (17), wat die hoofrol in Idees vertolk het. ‘n Toneel uit ‘Idees’. (Foto: Verskaf) Zonika de Vries, wat in ’n Einde te sien is, vertel ook oor die skole se positiewe interaksie en wedersydse ondersteuning en blydskap wat hulle met mekaar deel. “Om saam volgende jaar by Oppiwater Kunstefees op te tree is ’n ongelooflike belewenis om na uit te sien.” Ander spogtoneelstukke wat tydens die finale ronde opgevoer is, sluit Hoërskool Noordheuwel se toneelstuk Bloedval, asook Hoërskool Swartkop se Ikarus en die sonvanger. Daar is ook drie monoloë in digitale formaat aan die gehoor gewys, waaronder Hoërskool Noordheuwel se Ont.hou, opgevoer deur Rico Immelman, Oogdruppels is nie gemaak om te drink nie van Hoërskool Zwartkop en opgevoer deur Carla Hugo, asook Hoërskool Noordheuwel se Raas wat deur Karli Marais opgevoer is. Bertha le Roux-Wahl, bekend as Emma in 7de Laan en ’n feesbeoordelaar, vertel van die ongelooflike “groei en passie” wat sy in dié jong akteurs gesien het. “Jy kan net sien hoe die kinders groei en hoe hulle blom deur die verloop van die hele proses. Ek is so opgewonde vir toneel in Suid-Afrika!” Phillru van Achterbergh, Reynard Slabbert en Bertha le Roux-Wahl was van die bekroonde feesbeoordelaars. (Foto: Verskaf) Phillru van Achterbergh, ook ’n beoordelaar van dié fees, voeg by dat diegene wat ’n passie vir die verhoog het en droom van ’n loopbaan op die planke net “nooit moed moet opgee nie”. “As jy glo jy kan dit doen, sal jy dit kan doen. As jy bereid is om te leer en om die ekstra myl te stap, sal jy dit maak.” Henk Maree, kultuurbestuurder van die FAK, het ook sy dank teenoor alle betrokke partye uitgespreek. “Die topgehalte van vertonings wat ons in die finaal gesien het, dui vir ons op ’n ongelooflike blink toekoms vir Afrikaanse kunste. Kompetisies soos dié maak dit moontlik om die volgende generasie van Afrikaanse kunstenaars op te lei en te bemagtig om ook sukses te behaal.” Wenners: